Il-Prim Ministru Joseph Muscat qal dan fi tmiem laqgħa organizzata f'Pariġi dwar il-Libja Fi tmiem laqgħa organizzata mill-President ta’ Franza Emanuel Macron dwar il-Libja,  il-Prim Ministru Joseph Muscat qal li "il-ftehim li ntlaħaq bejn il-fazzjonijiet Libjani waqt laqgħa internazzjonali dwar il-Libja f’Pariġi hu biss il-punt tat-tluq lejn l-istabbiltà fil-Libja u fir-reġjun, Matul il-laqgħa ntlaħaq ftehim li għandu jwassal għal elezzjonijiet f’Diċembru ta’ din is-sena. Il-Prim Ministru qal li d-deċiżjonijiet huma f’idejn il-Libjani filwaqt li l-komunità internazzjonali għandha tgħin billi tinkoraġġixxi d-djalogu anke permezz ta’ inizjattivi bħalma seħħ illum f’Pariġi. Sostna li, wara, kulħadd għandu jirrispetta l-għażla tal-Libjani f’elezzjonijiet demokratiċi. Hu kompla jgħid kif "l-istabbiltà fil-Libja hi importanti ħafna anke għal Malta li hi daqstant viċin dan il-pajjiż. L-instabbiltà fir-reġjun qed taffettwa lil Malta anke f’oqsma bħal pereżempju l-iffinanzjar mill-Gvern Libjan taċ-Ċentru Iżlamiku f’Malta fejn il-ħaddiema, fosthom ċittadini Maltin, qed jitħallew bla paga. Nittamaw li l-istabbiltà fil-Libja tkun tista’ ssolvi anke kwistjonijiet bħal dawn li huma importanti għal pajjiżna wkoll." Il-Prim Ministru kien akkumpanjat mill-Ministru għall-Affarijiet Barranin u Promozzjoni tal-Kummerċ Carmelo Abela.